Kristoffer Nore

**Kristoffer Oliver Nore** (1909–1978) var en norsk offiser og politiker (Ap). Han var varaordfører i Sør-Vågsøy kommune fra 1961–1963 og 4. vararepresentant til Stortinget for Sogn og Fjordane i stortingsperioden 1961–1965. Nore deltok i forsvaret av Svalbard under den tyske operasjon Sizilien og ble hardt skadet. Han ble tildelt St.Olavsmedaljen med ekegren for sin innsats under andre verdenskrig. 

## Familie og utdanning
Nore ble født 21. august 1909 i Måløy. Han var sønn av Isak Martinussen Nore (1872–1951) og Marie Iversdatter Nore (1873–1963). Den 30. desember 1944 giftet han seg med Joan Iris Beer fra London og de fikk ett barn sammen før ekteskapet ble oppløst.  I 1950 giftet Nore seg med Inger Angell-Jacobsen, datter av gullsmed Mindor Angell-Jacobsen. Sammen fikk de fire barn og forble gift frem til Nores død.

Han fullførte en cand.mag.-grad ved Universitetet i Oslo i 1940, med matematikk, astronomi og geografi som hovedfag.

## Tjeneste under andre verdenskrig
Ved den tyske invasjonen av Norge i april 1940 meldte Nore seg til tjeneste i Røldal den 20. april. Han deltok i kamphandlingene i Valdres og tjenestegjorde frem til 8. mai. Etter felttoget fortsatte han sine studier ved Universitetet i Oslo, men kom i konflikt med den tyske okkupasjonsmakten. Den 27. juli 1942 forlot Nore Norge med båten M/B «Forsøk» fra Måløy og krysset Nordsjøen til Baltasound på øya Unst på Shetland. Overfarten tok 25 timer, og han sluttet seg til de norske styrkene i England. 

Nore deltok i Operasjon Gearbox fra 30. mai 1943 og ble senere utstasjonert i byen Barentsburg på Svalbard. Den 8. september samme år ble allierte mål på Svalbard angrepet av tyske styrker under Operasjon Sizilien. De allierte styrkene i Barentsburg hadde begrensede ressurser og disponerte kun to Bofors 40 mm luftvernkanoner, hvor Nore var med på å betjene en av dem. Under angrepet ble han truffet av et prosjektil fra et tysk fly, som gikk gjennom hjelmen, skadet øret, trengte inn i brystet og kom ut igjen.Legen Olav Farnes, som selv var såret, reddet livet til Nore.

Han ble deretter evakuert til Storbritannia med destroyeren HMS Onslaught og tilbrakte åtte måneder på sykehus. I april 1944 ble han overført til tjeneste i Forsvarsdepartementet. 

## Etter krigens slutt
Ved krigens slutt tjenestegjorde han i undervisningskontoret til Forsvarsdepartementet, hvor han arbeidet i AKAF *(Aktuell Kunnskap for Alt Forsvar)* sitt sekretariat og senere som sekretær i utvalget for opplysnings- og velferdsarbeid. I desember 1945 ble han forfremmet til løytnant; han tjenestegjorde som løytnant frem til 1. juli 1948. Deretter arbeidet han som lærer ved Sjømilitære korps i Horten frem til han i 1955 flyttet tilbake til Måløy.

## Politikk og samfunnsengasjement
I hjemkommunen Sør-Vågsøy engasjerte Nore seg som aktiv politiker; den 28. desember 1961 ble han valgt til varaordfører. Dette vervet hadde han frem til han flyttet til Kolbotn i 1963. I stortingsperioden 1961–1965 var han 4. vararepresentant til Stortinget for Sogn og Fjordane.

Han var sterkt samfunnsengasjert, og uttrykte i forkant av folkeavstemningen om ECC-medlemskap i 1972 tydelig støtte til norsk medlemskap.

## Utmerkelser
* St. Olavsmedaljen med ekegren
* Deltagermedaljen med rosett
* Haakon VIIs 70-årsmedalje

## Referanser